Simon Emil Ammitzbøll (LA), 2010-05-27:
Der er fremsat et forslag om forbedring af transkønnedes rettigheder, som er delt op i en række hovedpunkter.
Først og fremmest skal jeg sige, at Liberal Alliance støtter forslaget og støtter en forbedring af transkønnedes rettigheder.
Altså, for nu at sige det, som det er: De færreste af os ville jo skifte navn til et navn, som identificerede os med et andet køn end det, vi har.
Det har jeg svært ved at forestille mig.
Men hvis det betyder noget for nogle, synes jeg sådan set godt, at samfundet kunne vise det hensyn, som det er, at det er en mulighed.
Der findes allerede i dag en række navne, som både mænd og kvinder kan benytte sig af.
Jeg har kigget lidt på nettet og kan ikke helt finde en præcis definition, men det kan være, at ministeren kan oplyse os i forbindelse med udvalgsbehandlingen.
Nogle steder står der 150, og andre steder står der 350, så det er sikkert et eller andet sted midt imellem.
Det er alligevel et ret pænt antal navne, som allerede er lovlige at have for begge køn.
Jeg kommer til at tænke på, dengang vi behandlede navneloven tilbage i 2005, tror jeg, hvor man lavede den store liberalisering, og hvor der også var nogle, der mente, at nu ville folk komme til at hedde alt muligt vanvittigt, fordi man liberaliserede navneloven.
Det tror jeg sådan set ikke der er meget der tyder på.
Der var endda også en deputation inde i Folketinget, der mente, at prostituerede ville tage navne, som var identiske med ministrenes, hvis man ændrede navneloven dengang.
Det har jeg heller ikke set som et større problem, og jeg mener i virkeligheden, at de problemer, man kan nævne i forbindelse med det her, er, tror jeg, sådan set mere fra den humoristiske afdeling end fra den reelle afdeling.
Jeg synes, at det vigtigste er, at vi tager hensyn til en lille minoritet, for hvem det vil betyde utrolig meget.
Igen handler det om at tage hensyn.
I forhold til revisionen af betingelserne for at få ændret civilretlig kønsstatus og give mulighed for dispensation under hensyn til alder og helbred osv. lægges der igen op til, at man kan lære af andre landes erfaringer.
Hvis det her kan fungere i andre nordiske lande uden problemer, har jeg svært ved at forestille mig, at det skulle give store problemer i Danmark.
Det er vi store tilhængere af i Liberal Alliance.
Vi har dog set, at man på dagpengeområdet har ladet sig inspirere af den fornuftige politik, der er i andre nordiske lande.
Det kunne man jo sådan set også gøre her.
Det ville vi synes var meget rimeligt.
Det sidste punkt om det her med retningslinjer og opstilling af krav og udarbejdelsen af en tidsplan synes vi også er fornuftigt.
Det er fornuftigt, at vi sikrer, at de mennesker, som skal igennem det her med kønsskifte, har en ordentlig retsstilling, og det er sådan, jeg opfatter det punkt og den del af forslaget fra forslagsstillerne.
Alt i alt vil jeg sige, at Liberal Alliance kan støtte forslagets fire enkeltdele og derfor også det overordnede forslag.
Jeg må sige, at frygten for, at folk i flæng skulle skifte navn til noget, der umiddelbart ville identificere et andet køn, og frygten for, at folk uovervejet skulle skifte køn, tror jeg i virkeligheden er svær at begrunde.
Jeg tror, at de fleste af os ville forestille os det som meget, meget store ting for os at skulle foretage det her.
I sidste ende mener vi også, at det må være den enkelte og ikke staten, der er i stand til at afgøre, hvilket valg der er det rigtige for den enkelte.